ངུ༽སྤྲུལ་སྐུ་ཡེ་ཤེས་ཁྱུང་གྲགས་ཀྱི་གདུང་འཛིན་པུཎྱ་དྷྭ་ཚ་ལ་གནང་བ། རྒྱལ་བ་ཀུན་གྱི་མཁྱེན་བརྩེ་འདུས་པའི་སྐུ། ། སྙིགས་དུས་འགྲོ་བ་མ་ལུས་འདྲེན་པའི་མགོན། ། རིག་འཛིན་ཆེན་པོ་པདྨ་འབྱུང་གནས་ལ། ། རབ་གུས་འདུ་འབྲལ་མེད་པར་གསོལ་བ་འདེབས། ཨེ་མ་ཧོ། ། འཁོར་འདས་སྣ་ཚོགས་སྣང་བའི་དཀྱིལ་འཁོར་འདི། ། རོལ་པ་ཆེན་པོ་ཡེ་ཤེས་ལྷ་སྔགས་སྒྲ། ། བཟང་ངན་སྤང་བླང་བྲལ་བའི་རིག་སྟོང་ཐུགས། ། ཡོན་ཏན་འཕྲིན་ལས་བསྐྱེད་རིམ་ཡོངས་རྫོགས་ཡིན། ། དེ་ཉིད་ངང་ལས་སྣང་སྲིད་ཕྱིར་མ་ལུས། ། སྟོང་པའི་རང་བཞིན་ནང་དུ་མ་ལུས་པའི། ། ཡེ་ཤེས་ཟུང་འཇུག་རང་ལུས་རྡོ་རྗེ་གསུམ། ། རྫོགས་པ་ཨ་ནུ་ཡོ་གར་ལྷུན་གྱིས་གྲུབ། ། འཁོར་དང་མྱང་འདས་སྲིད་ཞིའི་ཆོས་རྣམས་ཀུན། ། མཉམ་ཡང་ལྷུན་འབྱམས་མ་བཅོས་གདལ་བ་ཆེ། ། དུ་མ་རོ་གཅིག་སྐུ་ལྔར་ཡེ་ནས་རྫོགས། ། རང་རིག་རྫོགས་པ་ཆེན་པོར་ཁོ་བོ་འདོད། ། འཐད་དམ་མི་འཐད་ལུང་རིག་མན་ངག་གནད། ། ཚད་ལྡན་ཐེག་པ་རིགས་མཐུན་དག་ཏུ་གཟིགས། ། འཐད་པ་འདུག་ན་བདག་དོན་འདིས་འགྲུབ་ཅིང་། ། གཞན་དོན་མི་ཟད་རྒྱན་གྱི་འཁོར་ལོར་འགྱུར། ། དགེ་འདིས་བདག་གཞན་མ་གྱུར་འགྲོ་བ་རྣམས། ། འཁྲུལ་འཛིན་གློ་བུར་རྟོགས་ཚོགས་རབ་བཅོམ་སྟེ། ། གཉིས་མེད་བདེ་ཆེན་ཡེ་ཤེས་མངོན་གྱུར་ནས། ། ཕྱམས་ཅིག་སངས་རྒྱས་ཀུན་གྱིས་ཐོབ་གྱུར་ཅིག། ཅེས་པ་འདི་ནི་པདྨ་ཀཱ་ར་ཡིས། ། ལུང་བསྟན་སྤྲུལ་སྐུ་ཡེ་ཤེས་ཁྱུང་གྲགས་ཀྱི། ། གདུང་འཛིན་པུཎྱ་དྷྭ་ཛས་བསྐུལ་བ་ལས། ། འབྲི་གུང་བྱ་བྲལ་རཏྣས་བྲིས་པ་དགེ